Musti ja Mirri

Musti ja Mirri on Suomessa toimiva lemmikkieläintarvikkeiden erikoisliikeketju, joka tarjoaa lemmikeille tuotteita ja palveluita myymäläverkostossaan ja verkkokaupassa. Se kuuluu osaksi Musti Group emoyhtiötä, jonka vähittäiskauppabrändeihin kuuluvat myös Arken Zoo, Musti, Peten Koiratarvike, Pet City, Zu sekä Vetzoo. Musti ja Mirri on Suomen johtava lemmikkitarvikeketju ja vuonna 2025 sillä oli 130 mymälää eri puolilla Suomea.

 Historia 
Ketjun perusti koiraharrastaja Matti Varpula, joka osti Tampereen Pyynikintorilla sijainneen lemmikkiliikkeen vuonna 1988 ja ryhtyi rakentamaan sen pohjalta Musti ja Mirri -ketjua. Menestyksen avaimina olivat asiantunteva palvelu ja laaja tuotevalikoima. Vuoteen 2010 mennessä ketjulla oli jo 90 myymälää Suomessa.

Vuonna 2010 yrityksen ostivat Pohjola Capital Partners (nyk. Vaaka Partners) sekä toimitusjohtaja Mika Sutinen. Sutinen tehosti Mustin ja Mirrin toimintaa hankkimalla tuotteet suoraan valmistajilta tukkukauppojen sijaan. Ketju alkoi panostamaan yhä enemmän myös omiin tuotemerkkeihin.

Laajentuminen Pohjoismaihin alkoi vuonna 2012, kun Mustin emoyhtiö (silloin Leash Holding Oy) osti ruotsalaisen Grizzly Zoo -ketjun, ja vuonna 2015 Zoo Support Scandinavia AB:n, johon kuuluivat Arken Zoo ja Djurmagazinet. Vuonna 2015 ketjulla oli myymälöitä yhteensä 129 Suomessa ja Ruotsissa sekä 500 työntekijää. Laajentuminen jatkui Norjan puolelle, kun ensimmäiset liikkeet avattiin vuonna 2016. Syksyllä 2017 Musti Group osti Ruotsista 12 myymälän Djurkompaniet-ketjun ja samana vuonna aloitti uusi toimitusjohtaja David Rönnberg.

Vuonna 2014 Mustin ja Mirrin osakekanta myytiin ruotsalaiselle pääomasijoitusyhtiölle EQT:lle, ja helmikuussa 2020 Musti Group listautui Nasdaq Helsingin pörssiin. Vaaka Partners myi viimeisetkin osakkeensa yhtiössä 2020.

Vuonna 2024 portugalilainen Sonae-konserni hankki enemmistön Musti Groupista julkisella ostotarjouksella, hankkien 80,65 % omistuksen Pohjoismaiden johtavan lemmikkitarvikekaupan pääomasta. Sonae on Portugalissa sijaitseva monikansallinen yritys, johon kuuluu yrityksiä vähittäiskaupan, televiestinnän, kiinteistöjen, teknologian ja rahoituspalvelujen aloilla. Sonae on listattu Euronext Lissabonissa, ja sillä on yli 45 000 työntekijää. 

Loppuvuodesta 2024 Musti Group osti Pet City OÜ:n (mukaan lukien tytäryhtiöt Eesti Veterinaaria Kliinikum OÜ, Pet City UAB ja Pet City SIAyritysoston) sekä Pet City Klinika UAB:n osakkeet Magnum Groupilta noin18 miljoonalla eurolla. Pet Cityllä on 46 myymälää ja 16 eläinlääkäriklinikkaa Baltian maissa sekä Baltian kattava verkkokauppa. Joulukuussa 2025 emoyhtiö ilmoitti ostavansa portugalilaisen lemmikkieläintarvike- ja eläinlääkintäpalveluketju ZU:n.

 Toiminta 
Musti ja Mirri palvelee lemmikkejä ja heidän omistajiaan monikanavaisella liiketoimintamallilla, joka yhdistää kivijalkamyymälät, verkkokaupan sekä palvelut. Asiakaskunta koostuu koirien, kissojen ja pieneläinten omistajista, ja erityisesti niin kutsutuista lemmikkivanhemmista, jotka huolehtivat lemmikeistään kuin perheenjäsenistä. Yrityksen missiona on tehdä lemmikkien ja heidän omistajiensa arjesta helpompaa, turvallisempaa ja hauskempaa koko lemmikin elinkaaren ajan.

Mustin ja Mirrin tuotevalikoima kattaa lemmikkien ruoat, hoito- ja hyvinvointituotteet sekä tarvikkeet, kuten vaatteet, lelut ja arjen perustarvikkeet, esimerkiksi ravintolisät ja kissanhiekan.Tuotevalikoimaan sisältyy Musti Groupin omia ja eksklusiivisia tuotemerkkejä sekä kolmansien osapuolten brändejä. Omat ja eksklusiiviset tuotteet ovat saatavilla ainoastaan Mustin omien kanavien kautta ja niiden osuus Suomen kokonaismyynnistiä, oli vuonna 2024 yhteensä 53,8 %. Mustin omiin tuotemerkkeihin kuuluvat muun muassa Pure Natural, SMAAK ja Nutrima.Huhtikuussa 2023 Musti hankki Liedossa sijaitsevan Premium Pet Food Suomi Oy:n tehtaan, joka valmistaa kuiva-, märkä- ja pakasteruokaa eri tuotemerkeille. 

Verkkokauppa on keskeinen osa Mustin ja Mirrin liiketoimintaa. Vuonna 2024 sen osuus kokonaismyynnistä oli 24 %. Verkkokauppa täydentää kivijalkamyymälöitä laajalla tuotevalikoimalla ja tarjoaa kilpailuetua nopeiden toimitusaikojen ansiosta. Suomessa noin 80 % ja Ruotsissa noin 50 % tilauksista toimitetaan 24 tunnin sisällä.

Mustin ja Mirrin tavoitteena on toimia täyden palvelun tarjoajana, joka tarjoaa laajan tuotevalikoiman lisäksi monipuolisia palveluja lemmikeille ja heidän omistajilleen sekä myymälöissä että digitaalisesti. Valikoiduissa myymälöissä on tarjolla erilaisia palveluita, kuten trimmausta, hierontaa, fysioterapiaa, ravitsemusneuvontaa, kynsien leikkausta, pentutapaamisia ja erilaisia koulutuksia. Musti ja Mirri tarjoaa myös eläinlääkäripalveluita, kuten terveystarkastuksia, rokotuksia ja mikrosirutusta. Lisäksi Musti ja Mirri tarjoaa eri asiantuntijoiden palveluja kuten ravitsemusneuvontaan tai käyttäytymisongelmiin apua. Palveluvalikoimaan kuuluu myös laaja valikoima digitaalisia kursseja.

Konseptin ytimessä on asiakaslähtöisyys, joka perustuu luotettavuuteen ja asiantuntevuuteen.Mustin ja Mirrin kanta-asiakasohjelma on keskeinen osa Musti Groupin strategiaa. Sen tavoitteena on vahvistaa asiakassuhteita tarjoamalla personoituja etuja, saumaton monikanavainen käyttökokemus ja eksklusiivisia tarjouksia.

 Organisaatio ja omistus 
Musti ja Mirri on osa Musti Group -konsernia, joka on Pohjoismaiden suurin lemmikkitarvikeketju. Musti ja Mirri on toiminut Musti Groupin alla vuodesta 2012 lähtien ja on nykyään Suomen markkinajohtaja 130 myymälän verkostollaan. Yhtiön enemmistöomistajaksi tuli maaliskuussa 2024 Sonaen johtama konsortio, joka hankki 80,65 % Musti Groupin osakkeista julkisen ostotarjouksen kautta.

Vuodesta 2017 Musti Groupin toimitusjohtajana on toiminut David Rönnberg ja hallituksen puheenjohtaja on Maria Cláudia Teixeira de Azevedo, joka on Sonaen toimitusjohtaja.

 Talousluvut 
Musti-konsernin liikevaihto oli 561 miljoonaa euroa tilikaudella 2024 (15 kk). Vuoden 2024 tilikauden lopussa yhtiöllä oli 2 178 työntekijää, 1,9 miljoonaa asiakasta ja 415 myymälää.. Mustin ja Mirrin osuus konsernin liikevaihdosta oli suurin kaikista maista, 39,4 % syyskuussa 2025. Suomessa yhtiö keskittyy palvelemaan nykyisiä asiakkaita entistä paremmin ja kasvattamaan osuuttaan heidän kokonaiskulutuksestaan sekä hankkimaan uusia asiakkaita.

 Brändi 
Mustin ja Mirrin brändi on vahvasti linjassa Musti Groupin brändin kanssa. Yritys rakentaa identiteettiään lemmikkien hyvinvoinnin ympärille ja haluaa toimia lemmikin parhaana ystävänä. Sen missio on “tehdä lemmikkien ja heidän omistajiensa elämästä helpompaa, turvallisempaa ja hauskempaa koko lemmikin elinkaaren ajan.” Tämä näkyy yrityksen monikanavaisessa toimintamallissa, joka yhdistää kivijalkamyymälät, digitaaliset palvelut ja hyvinvointipalvelut saumattomaksi asiakaskokemukseksi.

Brändin keskeiset arvot korostavat sekä lemmikkien että ihmisten hyvinvointia, korkeita laatu- ja turvallisuusstandardeja sekä vahvaa ammatillista osaamista. Asiakaslähtöisyys on olennainen osa brändi-identiteettiä. Mustin ja Mirrin kanta-asiakasohjelma mahdollistaa personoidun viestinnän, kohdennetut tarjoukset ja dataperusteiset palvelut, kuten lemmikkien syntymäpäivien huomioimisen ja yksilöllisiin tarpeisiin perustuvat tuotesuositukset. Brändi korostaa vastuullisuutta, helppoutta ja kokonaisvaltaista palvelua, mikä näkyy selvästi sen kanta-asiakasratkaisuissa. 

Visuaalisesti Musti ja Mirri tunnetaan tunnistettavasta vihreästä logostaan ja helposti lähestyttävästä visuaalisesta ilmeestään. Markkinointikampanjat keskittyvät tyypillisesti vastuulliseen lemmikinomistajuuteen, kausiluonteisiin hoitotarpeisiin ja yhteisöllisyyteen. Musti ja Mirri on toteuttanut useita näkyviä kampanjoita, joista tunnetuimpiin kuuluu uudenvuoden ilotulituksiin liittyvä “Täällä pelkään minä” -kampanja. Se nosti esiin ilotulitusten aiheuttaman stressin ja pelon lemmikeille ja toteutettiin näyttävästi Helsingin Musiikkitalon ympäristössä hyödyntäen 3D-elementtejä ja ääniä. Kampanjan tavoitteena oli ohjata juhlakansaa siirtämään ilotulitukset pois asuinalueilta ja lisätä tietoisuutta lemmikkien hyvinvoinnista.

Mustin ja Mirrin kampanjat osoittavat, että yritys ei ainoastaan myy lemmikkituotteita, vaan toimii aktiivisesti eläinten hyvinvoinnin edistäjänä, rakentaa vahvoja asiakassuhteita ja hyödyntää innovatiivisia ratkaisuja. Lisäksi yritys tekee yhteistyötä vaikuttajien ja kumppaneiden kanssa esimerkiksi liveshoppailun ja sosiaalisen median kautta.

 Yhteiskunnallinen osallistuminen 
Musti ja Mirri on aktiivisesti mukana edistämässä eläinten hyvinvointia ja tukemassa lemmikinomistajien yhteisöä Suomessa. Yritys osallistuu yhteiskunnalliseen vaikuttamiseen pääasiassa kampanjoiden, kumppanuuksien ja eläinten hyvinvointiin keskittyvien vastuullisuusohjelmien kautta. Yrityksen tavoitteena on lisätä tietoisuutta lemmikkien tarpeista, vahvistaa vastuullista omistajuutta sekä tukea laajempia arvoja, kuten kestävyyttä ja yhdenvertaisuutta.

Keskeinen osa tätä työtä on yhteistyö eläinsuojelujärjestöjen kanssa. Musti ja Mirri järjestää keräyksiä kodittomille lemmikeille, lahjoittaa ruokaa eläinsuojille ja tukee pitkäaikaisia kumppaneita, kuten Suomen Eläinsuojeluyhdistystä (SEY). Yhteistyö näkyy esimerkiksi Tassunauha-kampanjassa, jonka tuotot ohjataan SEY:n toimintaan. 

Yritys on ollut useita vuosia myös Helsinki Priden virallinen kumppani. Pride-yhteistyössä on korostettu monimuotoisuutta, yhdenvertaisuutta ja lemmikkien merkitystä perheenjäseninä. Kampanjoissa on hyödynnetty esimerkiksi Tom of Finland -taiteesta inspiroituja koira- ja kissahahmoja, ja niissä on tuotu esiin lemmikkien roolia erityisesti seksuaali- ja sukupuolivähemmistöjen perheissä.

Työntekijöiden hyvinvointi ja osaamisen kehittäminen ovat yrityksen keskeisiä vastuullisuusteemoja. Konserni toimii monille ensimmäisenä työpaikkana ja tukee ammatillista kasvua koulutusten ja uramahdollisuuksien kautta. Henkilöstökyselyt ja Great Place to Work -tulokset osoittavat korkeaa työtyytyväisyyttä. Työyhteisöä kuvataan avoimeksi ja inklusiiviseksi, ja työpaikalle ovat tervetulleita myös työntekijöiden omat lemmikit. 

Ympäristövastuu on olennainen osa toimintaa: Musti pyrkii vähentämään ympäristövaikutuksia ja kehittämään kestäviä ratkaisuja tuotteissa, palveluissa ja logistiikassa. Omien tuotemerkkien kehityksessä huomioidaan raaka-aineiden alkuperä ja ympäristöystävälliset pakkaukset. Logistiikkaa tehostetaan hiilijalanjäljen pienentämiseksi, ja tuotteita hankitaan suoraan valmistajilta toimitusketjun optimoinnin parantamiseksi. 

Toimitusketjussaan Musti Group edellyttää toimittajilta eettisen ohjeiston ja kansallisen lainsäädännön noudattamista. Yritys tekee yhteistyötä pitkäaikaisten kumppaneiden kanssa, jotka ovat sitoutuneet jatkuvaan kehittämiseen. Toimittajien vastuullisuutta seurataan sisäisillä auditoinneilla ja Amfori BSCI -arvioinneilla. Ympäristövastuun näkökulmasta keskeisiä toimenpiteitä ovat uusiutuvan energian käytön lisääminen, kuljetuspäästöjen vähentäminen sekä pakkausmateriaalien uudelleenkäyttö, kierrätys ja määrän vähentäminen.

 Syksyn 2023 eläinruokakohu 
Syksyllä 2023 Musti ja Mirri joutui vakavan kohun keskelle, kun useat lemmikit sairastuivat sen myymien ruokien seurauksena. Ongelmat johtuivat vähintään 1 400 säkistä pilaantunutta ruokaa, jotka aiheuttivat lemmikeille vakavia oireita. Lemmikeillä havaittiin muun muassa kohonneita tulehdus- ja maksa-arvoja sekä halvausoireita. Syynä oli glykoalkaloidien korkea pitoisuus ulkomailta tuodussa perunahiutale-erässä. Yhtiö pyysi julkisesti anteeksi asiakkailtaan ja lupasi korvata sairastuneiden eläinten eläinlääkärikulut.

Taloudelliset seuraukset näkyivät nopeasti. Huhti–kesäkuussa 2024 Musti Groupin liikevoitto laski 1,7 miljoonaan euroon, kun vuotta aiemmin se oli 9,9 miljoonaa euroa. Yhtiö itse luonnehti syyksi erityisesti kuluttajien heikentyneen luottamuksen.

 Lähteet 

Luokka:Suomalaiset vähittäiskaupan yritykset
Luokka:Lemmikkieläinten hoito